9. การควบคุมภายใน

ระบบการตรวจสอบภายในและการควบคุมภายใน

บริษัทได้ตระหนักถึงความสำคัญในการบริหารความเสี่ยงและระบบการควบคุมภายในที่เพียงพอและเหมาะสมกับการดำเนินธุรกิจอย่างต่อเนื่อง
โดยมุ่งเน้นให้มีระบบการควบคุมภายในที่ครอบคลุมในทุกกิจกรรม มีการกำหนดภาระหน้าที่
ความรับผิดชอบและอำนาจในการดำเนินการทั้งระดับบริหารและระดับปฏิบัติการอย่างเป็นลายลักษณ์อักษร
ซึ่งครอบคลุมการควบคุมระบบการเงิน การดำเนินการ
การใช้ทรัพยากรและการดูแลทรัพย์สินของบริษัทและกลุ่มบริษัท (บีเจซี)
รวมทั้งการปฏิบัติตามกฎระเบียบข้อบังคับที่เกี่ยวข้อง
เพื่อให้บริษัทสามารถบริหารงานได้อย่างมีประสิทธิภาพ และประสิทธิผล
สอดคล้องกับเจตนารมณ์ในการดำเนินธุรกิจให้เจริญเติบโตอย่างยั่งยืน โปร่งใส มีคุณธรรม
และสามารถตรวจสอบได้ สามารถลดหรือป้องกันความเสี่ยงต่าง ๆ
รวมทั้งบรรลุวิสัยทัศน์และพันธกิจของบีเจซีที่ตั้งไว้
ทั้งนี้บริษัทมีระบบการควบคุมภายในที่สอดคล้องกับแนวทางการควบคุมภายในตามมาตรฐานสากลของ
COSO (The Committee of Sponsoring Organization of the Trade way
Commission) โดยมีองค์ประกอบและการดำเนินงาน ดังนี้

1.  องค์กรและสภาพแวดล้อม

บริษัทมีวัตถุประสงค์ในการสร้างสภาพแวดล้อมของการควบคุมภายในองค์กร
ให้พนักงานเกิดจิตสำนึกที่ดีในการปฏิบัติงาน โดยบริษัทได้กำหนดวิสัยทัศน์ พันธกิจ ค่านิยม
วัฒนธรรมของบริษัท ตลอดจนจรรยาบรรณธุรกิจ เป็นลายลักษณ์อักษรและเผยแพร่ผ่านทาง
Intranet เพื่อเป็นแนวทางให้กรรมการ ผู้บริหาร และพนักงาน ใช้เป็นแนวทางในการปฏิบัติงาน
อีกทั้ง คณะกรรมการบริษัทยังมุ่งเน้นให้ผู้บริหารดำเนินการเป็นตัวอย่างที่ดี มีศีลธรรม ซื่อสัตย์สุจริต
และปฏิบัติตามจรรยาบรรณธุรกิจอย่างเคร่งครัดเพื่อให้พนักงานนำไปใช้เป็นแนวทางในการปฏิบัติงาน
นอกจากนี้บริษัทให้ความสำคัญเกี่ยวกับการขัดกันในผลประโยชน์ส่วนตนกับกิจการขององค์กร
เพื่อป้องกันกิจกรรมที่อาจเกิดผลประโยชน์ทับซ้อน และกิจกรรมที่ผิดกฎหมาย
ในส่วนของการกำหนดเป้าหมายการปฏิบัติงานมีการทบทวนเป้าหมายการปฏิบัติงานและพิจารณาถึงความเป็นไปได้ของเป้าหมายที่กำหนดเป็นประจำ
โดยใช้ Balanced Scorecard เป็นเครื่องมือในการวัดและประเมินผลในการปฏิบัติงาน
และพิจารณาผลตอบแทนของพนักงาน
นอกจากนี้บริษัทได้ทำการจัดโครงสร้างกลุ่มธุรกิจตามประเภทการดำเนินงานเพื่อความชัดเจนและมีประสิทธิภาพในการดำเนินงาน
สามารถระบุและจัดการความเสี่ยงของกลุ่มธุรกิจได้อย่างมีประสิทธิภาพมากขึ้น
นอกจากนี้บริษัทให้ความสำคัญในเรื่องบุคลากร โดยกำหนดให้มีการพัฒนาความรู้
ความสามารถของบุคลากรทุกระดับอย่างต่อเนื่อง เพื่อพัฒนาศักยภาพของบุคคลากร
และรองรับการเจริญเติบโตของธุรกิจในอนาคต

2.  การบริหารความเสี่ยง

บริษัทได้จัดตั้งคณะกรรมการบริหารความเสี่ยง
เพื่อกำกับดูแลและกำหนดกลยุทธ์ที่จะใช้บริหารความเสี่ยงในการบริหารจัดการในภาพรวมขององค์กร
และมีคณะอนุกรรมการบริหารความเสี่ยงจัดทำแผนบริหารความเสี่ยงสำหรับหน่วยงานที่อยู่ในความรับผิดชอบตามกรอบแนวทางที่กำหนด
โดยแยกพิจารณาความเสี่ยงเป็น 4 ประเภทหลัก ได้แก่ ความเสี่ยงด้านกลยุทธ์
ความเสี่ยงด้านปฏิบัติการ ความเสี่ยงด้านการเงิน และ
ความเสี่ยงด้านการปฏิบัติตามกฎระเบียบ ทั้งนี้ เพื่อให้สอดคล้องกับวิสัยทัศน์และพันธกิจของบริษัท
ตลอดจนกฎระเบียบ ข้อบังคับที่เกี่ยวข้อง

3.  การควบคุมการปฏิบัติงานของฝ่ายบริหาร

ในการดำเนินการเกี่ยวกับการควบคุมการปฏิบัติงาน
ฝ่ายบริหารได้จัดให้มีกิจกรรมควบคุมที่มีประสิทธิภาพและประสิทธิผล
เพื่อป้องกันหรือลดความเสียหายที่อาจเกิดขึ้น โดยบริษัทใช้ Balanced Scorecard
เป็นเครื่องมือในการวัดและประเมินผลในการปฏิบัติงานให้มีความเหมาะสมและเพียงพอ
สามารถตรวจสอบและติดตามได้
มีการกำหนดนโยบายและขั้นตอนในการปฏิบัติงานที่สำคัญเพื่อใช้เป็นแนวทางในการดำเนินงาน
มีการระบุการดำเนินงานในส่วนที่มีความเสี่ยงสำคัญและกำหนดกลไกในการควบคุมเพื่อป้องกันและลดข้อผิดพลาด
โดยมีฝ่ายตรวจสอบภายในสอบทานการปฏิบัติงานให้เป็นไปตามกฎ ระเบียบ และข้อบังคับที่กำหนด
นอกจากนี้ได้จัดทำรายงานแนวทางปฏิบัติที่ดีเพื่อเสริมสร้างระบบการควบคุมภายใน
เพื่อให้หน่วยงานต่างๆใช้เป็นแนวทางในการพัฒนาระบบในการปฏิบัติงานที่เหมาะสม
รวมทั้งยังได้กำหนดขอบเขต อำนาจหน้าที่ของฝ่ายบริหารในแต่ละระดับอย่างชัดเจน
โดยมีการแบ่งแยกหน้าที่ความรับผิดชอบออกเป็นกลุ่มธุรกิจเพื่อกระจายการบริหารงานให้มีประสิทธิภาพ
มีการจัดทำตารางอำนาจอนุมัติพร้อมทั้งปรับปรุงให้เป็นปัจจุบันอย่างสม่ำเสมอเพื่อให้เกิดความคล่องตัวในการดำเนินธุรกิจของแต่ละหน่วยงาน
ตลอดจนจัดทำการรายงานผลที่เป็นลายลักษณ์อักษรอย่างสม่ำเสมอ นอกจากนี้
ได้กำหนดให้มีช่องทางร้องทุกข์สำหรับพนักงานที่เห็นว่าตนมิได้รับความเป็นธรรมตามสภาพการจ้าง
การทำงาน สิทธิประโยชน์ หน้าที่และความรับผิดชอบ ตามระเบียบข้อบังคับการทำงาน
หรือตามระเบียบอื่นใดของบริษัท
เพื่อเป็นการเสริมสร้างความสัมพันธ์และความเข้าใจอันดีระหว่างบริษัท กับพนักงาน
และขจัดปัญหาข้อขัดแย้งที่อาจเกิดขึ้นจากการทำงาน
ตลอดจนเพื่อให้พนักงานได้รับสิทธิประโยชน์ที่เป็นธรรม
รวมทั้งนำระบบการจัดเก็บเอกสารมาใช้เพื่อจัดระเบียบการเก็บเอกสารที่มีผลผูกพันทางกฎหมายซึ่งมีอยู่เป็นจำนวนมากให้เป็นระบบ
สามารถค้นหาได้อย่างรวดเร็ว
และมีการจำกัดการเข้าถึงเอกสารสำคัญเพื่อป้องกันการสูญหายหรือถูกทำลาย
และป้องกันการนำไปใช้ดำเนินการที่ขัดต่อกฎหมาย นอกจากนี้ บริษัทยังมีการติดตามการดำเนินงาน
และรายการที่เกี่ยวโยงกันหรือรายการที่อาจมีความขัดแย้งทางผลประโยชน์
ให้มีความถูกต้องและครบถ้วนอย่างสม่ำเสมอ
โดยมีกรรมการหรือผู้บริหารเข้าไปเป็นกรรมการในบริษัทย่อยและบริษัทร่วมเพื่อดูแลการบริหารงานอย่างใกล้ชิด
เพื่อให้มั่นใจว่าเป็นรายการที่เกิดขึ้นจริงที่ดำเนินการตามเงื่อนไขทางธุรกิจปกติทั่วไป
ตามประกาศคณะกรรมการตลาดหลักทรัพย์แห่งประเทศไทย เรื่อง
การเปิดเผยข้อมูลและการปฏิบัติการของบริษัทจดทะเบียนในรายการที่เกี่ยวโยงกัน พ.ศ. 2546

4.  ระบบสารสนเทศและการสื่อสารข้อมูล

ในการดำเนินการเกี่ยวกับระบบสารสนเทศและการสื่อสารข้อมูล
บริษัทมีการจัดระบบสารสนเทศและช่องทางการสื่อสารที่สามารถเชื่อมโยงกันได้อย่างทั่วถึงทั้งภายในและภายนอกองค์กร
โดยมีการจัดทำระบบ Intranet, E-mail และเวปไซต์ของบริษัท
เพื่อเป็นช่องทางในการสื่อสารข่าวสาร
หรือประกาศต่างๆให้พนักงานทราบได้อย่างทั่วถึงในรูปแบบที่เหมาะสมและทันเวลา
นอกจากนี้ยังกำหนดให้มีช่องทางรับข้อคิดเห็น/ข้อเสนอแนะภายในองค์กร
และรับข้อร้องเรียนจากภายนอก ตลอดจนการพัฒนาระบบสารสนเทศอย่างต่อเนื่อง
โดยทำการประเมินระบบ SAP หลังจากนำมาใช้งาน
รวมถึงมีระบบรักษาความปลอดภัยของระบบสารสนเทศ และข้อมูลที่มีประสิทธิภาพเพียงพอ
มีการจัดทำการสำรองข้อมูลของระบบสารสนเทศทั้งหมด
เพื่อให้ระบบสารสนเทศของบริษัทมีเสถียรภาพ สามารถนำข้อมูลมาใช้งานได้อย่างต่อเนื่อง
และเพิ่มความน่าเชื่อถือให้กับระบบสารสนเทศของบริษัท

5.  ระบบการติดตามและประเมินผล

ในการดำเนินการเกี่ยวกับระบบการติดตามประเมินผล คณะกรรมการบริษัทได้จัดให้มีคณะจัดการ
เพื่อติดตามและประเมินผลการดำเนินงานอย่างสม่ำเสมอ
โดยมีเจ้าหน้าที่ตรวจสอบภายในของบริษัททำหน้าที่ตรวจสอบและสอบทานการปฏิบัติงานของหน่วยงานต่างๆ
ภายในบีเจซี เพื่อให้มั่นใจได้ว่าหน่วยงานเหล่านั้นมีระบบการควบคุมภายในที่เพียงพอและเหมาะสม
โดยมุ่งเน้นการตรวจสอบในเชิงป้องกันและให้เกิดประโยชน์กับทุกหน่วยงาน
โดยฝ่ายตรวจสอบภายในสามารถปฏิบัติงานได้อย่างมีอิสระ
ตลอดจนเสนอรายงานและแนวทางการแก้ไขได้อย่างตรงไปตรงมาต่อคณะกรรมการตรวจสอบและคณะจัดการ
ทั้งนี้กรณีที่พบข้อสังเกตเกี่ยวกับข้อบกพร่องของระบบควบคุมภายในที่เป็นสาระสำคัญจะมีการสรุปข้อสังเกตดังกล่าวให้หน่วยงานที่เกี่ยวข้องรับทราบเพื่อให้ทำการป้องกันและลดความเสี่ยงที่อาจเกิดขึ้น
โดยให้ทำการแก้ไขให้แล้วเสร็จภายในระยะเวลาที่กำหนดไว้
และเพื่อให้ผู้บริหารมีความมั่นใจได้อย่างสมเหตุสมผลว่าบริษัทมีระบบการควบคุมภายในที่เพียงพอและเหมาะสม

ทั้งนี้ ในการประชุมคณะกรรมการบริษัทครั้งที่ 1/2556 วันที่ 26 กุมภาพันธ์ 2556
โดยมีคณะกรรมการตรวจสอบเข้าร่วมประชุมด้วย
คณะกรรมการบริษัทได้ให้ความเห็นชอบตามที่คณะกรรมการตรวจสอบสรุปความเห็นในเรื่องความเพียงพอของระบบการควบคุมภายในด้านต่าง
ๆ ทั้ง 5 ส่วน คือ องค์กรและสภาพแวดล้อม การบริหารความเสี่ยง
การควบคุมการฏิบัติงานของฝ่ายบริหาร ระบบสารสนเทศและการสื่อสารข้อมูล
และระบบการติดตามและประเมินผล โดยมีความเห็นว่า
บริษัทมีการควบคุมภายในที่เพียงพอเหมาะสม
รวมถึงมีการติดตามดูแลการดำเนินงานว่าสามารถป้องกันทรัพย์สินของบีเจซีอันเกิดจากกรรมการ
ผู้บริหาร ผู้ถือหุ้นรายใหญ่ หรือผู้ที่เกี่ยวข้องกับบุคคลดังกล่าวจะนำไปใช้โดยมิชอบหรือโดยไม่มีอำนาจ
รวมถึงได้มีการปรับปรุงแก้ไขระบบการควบคุมภายในให้สอดคล้องกับสถานการณ์ที่เปลี่ยนแปลงไปอย่างมีประสิทธิภาพ
เพื่อให้การดำเนินงานของบีเจซีบรรลุวิสัยทัศน์และพันธกิจที่กำหนดไว้
และสอดคล้องกับกฎหมายและกฎระเบียบที่เกี่ยวข้อง

นอกจากนี้ จากการตรวจสอบงบการเงินของบริษัทประจำปี 2555 โดยผู้สอบบัญชีของบริษัท
ผู้สอบบัญชีของบริษัทมิได้มีข้อสังเกตเกี่ยวกับระบบการควบคุมภายในในลักษณะที่เป็นสาระสำคัญ
ที่อาจก่อให้เกิดความเสียหายต่อการดำเนินงานของบริษัท แต่ประการใด